Document ID: /roh_data/filtered/fineweb-2-filterrobots_roh.jsonl.gz/36785

Amt für Jagd und Fischerei
Uffizi da chatscha e pestga
Ufficio per la caccia e la pesca
Perditas
Ils 15 da matg 2022 è la luffa F112 vegnida sut in auto sin l'autostrada A13 a Trimmis. Questa luffa era vegnida cumprovada per l'emprima giada il favrer 2022 en il Sernftal en il chantun Glaruna.
Animals da niz stgarpads e singularitads dal cumportament
A la data dals 4 d'avust 2022 èn vegnids mazzads tut en tut 243 animals da niz en 61 attatgas da lufs, tranter quels animals in lama sco er duas vatgas-mamma.
Cumprovas da lufs-tscherver èn vegnidas furnidas cunzunt en l'intschess dal Rain Anteriur e dal Rain Posteriur sco er en l'Engiadina Bassa a Zernez. En connex cun il luf-tscherver n'èn vegnids constatads nagins donns d'animals da niz.
Dapi il zercladur gira almain in urs en il territori da cunfin Engiadina Bassa–Val Müstair–Vnuost. Ils 17 da fanadur è ultra da quai mintgamai vegnì tschiffà d'ina trapla fotografica in urs en la Val S-charl ed in urs en la Val d'Assa. Uschia ch'ins po supponer ch'i dettia dus differents urs en l'Engiadina Bassa. Ils 4 d'avust è arrivada in'ulteriura observaziun d'in urs ord la Val Chamuera en l'Engiadin'Ota. Sch'i pudess sa tractar actualmain da trais differents urs en l'Engiadina, na po betg vegnir ditg, perquai ch'i mancan las cumprovas geneticas. L'onn 2022 n'hai dà fin ussa nagins donns pervia da la preschientscha dad urs.
Ils 14 d'avrigl 2022 ha in guardiaselvaschina fotografà in schacal mellen a Versomi. Trais dis pli tard è in schacal mellen arrivà a Mumpé Tujetsch davant ina trapla fotografica da la surveglianza da chatscha. Ulteriuras cumprovas n'èn betg vegnidas inoltradas durant il 2. quartal.
Ils 25 da fanadur ha ina persuna privata annunzià in inscunter a curta distanza cun in luf sin l'Alp Grüm en il Puschlav. Il luf ha suandà la persuna durant pliras minutas. Il UCP ha rapportà da quai sin la pagina d'internet.
Ils 30 da fanadur ha ina persuna privata annunzià, ch'ella haja udì a sgrignir en sia vischinanza in animal da rapina, cura ch'ella racoltava puma en la vischinanza dal Pass dal San Bernardin. Ma ella n'haja betg vis in luf. Questa descripziun n'ha betg pudì vegnir verifitgada. Ma il territori vegn surveglià actualmain cun agid da traplas fotograficas. En quest territori sa trategna il mument il triep da Moesa che ha animals giuvens.
Ils 31 da fanadur èn vegnids sajettads dus lufs mastgels dal triep dal Beverin. Els eran tranter in e trais onns vegls. L'identificaziun genetica vegn ad esser avant maun il settember. Il UCP ha communitgà quai en ina communicaziun a las medias.
Ils resultats genetics da la vatga-mamma ch'è vegnida stgarpada ils 9 da zercladur sin l'Alp Nurdagn, conferman la participaziun al stgarp supponida dal mastgel M92, il bab dal triep dal Beverin, sco er dal mastgel subadult M191. Gia l'onn 2021 avevan quests dus lufs attatgà muvel grond. Il luf M191 è in descendent direct dal triep dal Beverin. El sa trategna en il triep. Il mument mancan anc ils resultats genetics da la segunda vatga-mamma attatgada e silsuenter mazzada d'urgenza.
Tut las emprovas dal DNA ch'èn vegnidas valitadas, pon vegnir consultadas – cun in retard da 90 dis – er da la publicitad sut la suandanta adressa: www.koracenter.ch